ફિજેનબમના ચશ્માં તૂટી ગયાં ત્યારે, એમિલિએ જ તેના સમારકામની તજવીજ કરી આપી હતી. વસાહતમાં રહેતા હતા એથી પણ જૂનું એક પ્રિસ્ક્રિપ્શન ક્રેકોવના કોઈક ડૉક્ટરની ઑફિસમાંથી જ મળી શકે તેમ હતું. એમિલીએ ક્રેકોવ જતા કોઈની સાથે એ પ્રિસ્ક્રિપ્શન મગાવીને એ પ્રમાણે ચશ્માં બનાવડાવી આપ્યાં હતાં! નાનકડો ફિજેનબમ આ બાબતને સામાન્ય ભલમનસાઈ કરતાં ઘણી ઊંચી બાબત તરીકે ગણાવે છે! ખાસ કરીને એવા તંત્રમાં, કે જે કેદીઓ લાંબુ જોવા જ ન પામે એવું ઇચ્છતું હતું! તંત્રનો ઈરાદો તો એવો હતો કે આખાયે યુરોપના યહૂદીઓનાં ચશ્માં ઉતરાવી નાખવા! જો કે ઓસ્કરે કેદીને નવાં ચશ્માંની જોગવાઈ કરી આપી હોય એવા ઘણા કિસ્સા છે. પરંતુ આશ્ચર્યની વાત એ છે, કે જે રીતે આર્થર કે રોબીનહુડ જેવા મહાન લોકોની આડે નાના-નાના લોકોએ બતાવેલી વીરતા દબાઈ ગઈ હતી, એ રીતે ઓસ્કરની ભવ્યતા પાછળ એમિલિની આવી નાની-નાની ભલમનસાઈ છૂપાઈ નહોતી રહી!